I-FC Platinum Lokhe Ikhokhela kuPSL Amaviki Elandelana
Iqembu le FC Platinum libuyele esiqongweni sengalane yemiklomelo ngemva kwemidlalo yangempelaviki edluleyo kusigaba se Premier Soccer League.
BULAWAYO — Iqembu leli liphindele phezu kwengalane yemiklomelo ngemva kokunqoba ele Dynamos nge 1 ka nya emdlalweni obusenkundleni ye Rufaro ngeSonto. Ekupheleni komdlalo kubelobudlwangudlwangu amapholisa eselwisana labalandeli beqembu le Dynamos bona abakade becula betshengisela ukungathokozi kwabo ngokwenzakala kuleliqembu lona elihlezi kundawo yesibili nxa usuka ngaphansi kwengalane yemiklomelo. Iqembu le FC Platinum lilemiklomelo elitshumi lesithupha ngemva kwemidlalo eyisithupha. Kundawo yesibili kuhlezi iqembu le Highlanders lona elinqobe ele Ngezi Platinum nge 4 ka 1 njalo elilemiklomelo elitshumi lantathu. Ngemva kweBosso kuleqembu le Caps United lona elitshaywe nge 2 ka 1 ngele How Mine ngoMgqibelo njalo lilemiklomelo elitshumi lantathu kodwa lingaphansi kweqembu le Highlanders ngoba lihlohle kalutshwane. Kundawo yesine kuleqembu le How Mine lona elilemiklomelo elitshumi lanye okulinani elilamaqembu ahlezi ngaphansi kwalo athi ele ZPC Kariba kanye lele Triangle. Iqembu le ZPC Kariba linqobe ele Mutare City nge 2 ka nya ngoMgqibelo kuthi ele Triangle litshaye ele Chicken Inn nge 2 ka 1 ngosuku olufanayo. Iqembu le Harare City lihlezi kundawo yesikhombisa njalo lingelinye lamaqembu ayisithupha alemiklomelo eyisikhombisa abalisa ele Chicken Inn, ele Bulawayo City, ele Ngezi Platinum, ele Tsholotsho kanye lele Hwange. Abafana be Harare City batshaywe nge 1 ka nya ngabe Tsholotsho kuthi abe Bulawayo City babe ngutshiki lobhanqa 1 ka 1 labe Chapungu. Ukaputeni weqembu le Bulawayo City uXolisani Moyo uveze ukudana ngokwehluleka kwabo ukunqoba bedlala besekhaya. Kundawo yesine usuka ngaphansi kwengalane kuleqembu le Mutare City Rovers lona elilemiklomelo eyisithupha. Ngaphansi kweqembu le Mutare City kulamaqembu athi ele Chapungu kanye lele Dynamos wona alemiklomelo emihlanu ngalinye. Emsileni wengalane yemiklomelo kuleqembu le Border Strikers lona elingakabi ngitsho lowodwa umklomelo njalo linqotshwe nge 1 ka nya ngele Hwange ngeSonto edluleyo.